b'\n_START_ARTICLE_\nSlap Pekel\n_START_PARAGRAPH_\nSlap Pekel le\xc5\xbei na potoku Blan\xc5\xa1\xc4\x8dica, ki izvira izpod Velikega Javornika, glavnega vrha Bohorja._NEWLINE_Bohor je geolo\xc5\xa1ko vzhodni podalj\xc5\xa1ek Posavskih gub z zelo pestro geolo\xc5\xa1ko sestavo in zapleteno zgradbo. Med zanimive geolo\xc5\xa1ke pojave sodijo tudi slapovi, ki povr\xc5\xa1insko preoblikujejo kamnito zemeljsko povr\xc5\xa1je. Vode po ju\xc5\xbenem pobo\xc4\x8dju Bohorja struge urezujejo skozi trden triasni dolomit, dolbejo v njem globoke soteske, ob zelo trdnih kamnitih pregradah pa ustvarjajo slapove in slapi\xc4\x8de._NEWLINE_Na potoku Blan\xc5\xa1\xc4\x8dica je ve\xc4\x8d slapov, vendar je lahko dostopen le imenovani Pekel._NEWLINE_Najni\xc5\xbeje le\xc5\xbee\xc4\x8d prvi slap je visok 5 m in \xc5\xa1irok 3 m ter te\xc4\x8de po\xc5\xa1evno na prelom. Dostopen je samo po brezpotju._NEWLINE_Slap Pekel le\xc5\xbei v dnu soteske, visok je 17 m in najvi\xc5\xa1ji na tem potoku. Pada prek dolomitnih sten v ve\xc4\x8d curkih in ne tvori tolmuna. Do njega lahko pridemo po ve\xc4\x8d poteh. Zanimiva je pot, ki se nadaljuje od slapa Bojanca preko visoke planote in po robu soteske po kateri te\xc4\x8de Bla\xc5\xa1\xc4\x8dica. Do slapa pa vodi tudi pot od kmetije Po\xc5\xbeun. Ob poti je viden opu\xc5\xa1\xc4\x8den mlin, nekaj dreves tise in geolo\xc5\xa1ki prelom. Takoj na slapom Pekel je \xc5\xa1e en 7 m visok slap Orgle, nad njim pa 15 m ve\xc4\x8dstopenjsko slapi\xc5\xa1\xc4\x8de._NEWLINE_Nedale\xc4\x8d stran gorvodno od slapa Pekel se nahaja partizanska tiskarna Franceta Pre\xc5\xa1erna, v kateri so med 2. svetovno vojno tiskali \xc4\x8dasopise, med drugim tudi Mladino. Nad slapom pa je zanimiva skalna tvorba v obliki igle, visoka preko 10 m. \xc5\xa0e dlje ob potoku navgzor se nahaja opu\xc5\xa1\xc4\x8den rudnik svinca in cinka._NEWLINE_\xc5\xa0e dalje po toku navzgor je \xc5\xa1e ve\xc4\x8d slapov visokih do 15 m, ki pa nimajo posebnih imen.'